પુરુષોના વર્ચસ્વવાળી આ ફિલ્મ ઇન્ડસ્ટ્રીમાં સોલો ફીમેલ લીડવાળી ફિલ્મને સપોર્ટ આપતાં બધા ખચકાટ અનુભવતા હોય છે ત્યારે નેહવાલની જિંદગી પર આધારિત ફિલ્મ જેવી બાયોપિક્સ એ આવકાર્ય બદલાવ છે. આ બાયોપિક્સ બોક્સ-ઓફિસ પર સક્સેસ જશે એવી આશા રાખવા પાછળ એક કારણ રહેલું છે. પ્રિયંકા ચોપરા સ્ટારર ‘મેરી કોમ' 2014માં હિટ થઈ હતી. એનું લાઇફટાઇમ કલેક્શન 64 કરોડ રૂપિયા હતું. બોલિવૂડની અત્યાર સુધીની સૌથી સક્સેસફુલ ફિલ્મ્સમાં ‘દંગલ'નો સમાવેશ થાય છે. આ ફિલ્મમાં ભલે આમિર ખાનનો મુખ્ય રોલ હતો, પરંતુ એમાં રેસલર-સિસ્ટર્સ ગીતા અને બબિતા ફોગાટની જર્ની રજૂ કરવામાં આવી હતી. આ ફિલ્મે 380 કરોડ રૂપિયાથી વધુની કમાણી કરી હતી.